syn ved vejsiden – der er emnet for denne beretning – for at sikre, at erhvervskøretøjer kun benyttes, hvis de vedligeholdes i overensstemmelse med de tekniske forskrifter (direktiv 2000/30/EF).

reglerne for adgang til erhvervet, hvorved transportørerne forpligtes til at have en tilstrækkelig finansiel kapacitet til at vedligeholde køretøjerne på korrekt vis (forordning (EF) nr. 1072/2009)

I henhold til direktiv 2000/30/EF (i det følgende betegnet "direktivet") underkastes erhvervskøretøjer, påhængskøretøjer og sættevogne, der kører på Fællesskabets område, syn ved vejsiden med henblik på at kontrollere, at de er i overensstemmelse med de tekniske forskrifter, for at forbedre trafiksikkerheden og beskytte miljøet.

Det bestemmes i direktivets artikel 6, at medlemsstaterne hvert andet år skal meddele Kommissionen de oplysninger, der er indsamlet vedrørende:

antallet af kontrollerede erhvervskøretøjer, opdelt i syv typer af erhvervskøretøjer og yderligere opdelt efter registreringsland

de punkter, der er kontrolleret på grundlag af direktivet og

de mangler, der er konstateret.

I direktivet opregnes ni forskellige punkter (jf. nedenstående punkt 4), der kan gøres til genstand for et syn ved vejsiden. Hvis et eller flere af de kontrollerede punkter ikke overholder de relevante krav til trafiksikkerhed, kan brugen af køretøjet suspenderes. Enhver mangel ved det synede køretøj skal anføres i synsrapporten, som skal udleveres til køretøjets fører. Ifølge direktivet skal Kommissionen forelægge Rådet og Europa-Parlamentet en rapport om gennemførelsen af direktivet på grundlag af oplysningerne fra medlemsstaterne, ledsaget af et resumé af de opnåede resultater.

I 2014 reviderede Europa-Parlamentet og Rådet bestemmelserne og procedurerne for syn ved vejsiden af erhvervskøretøjer. Den 3. april 2014 blev direktiv 2014/47/EU vedtaget. Dette direktiv skal anvendes af medlemsstaterne fra 20. maj 2018. Med det nye direktiv indføres der bl.a. et krav om, at det samlede antal indledende syn ved vejsiden i Unionen i hvert kalenderår mindst skal svare til 5 % af det samlede antal af disse køretøjer, som er registreret i medlemsstaterne. Den første indberetning af oplysninger, hvor der skal tages hensyn til dette mål, skal foretages senest 31. marts 2021 for perioden 2019-2020.

2. Direktiv 2000/30/EF

Ifølge direktiv 2009/40/EF om teknisk kontrol med motorkøretøjer og påhængskøretøjer dertil skal køretøjer, som anvendes til erhvervsformål, kontrolleres årligt. Da den årlige kontrol imidlertid ikke anses for at være tilstrækkelig til at sikre, at disse køretøjer er i overensstemmelse med de tekniske forskrifter igennem hele året, skal der gennemføres supplerende målrettede syn for at sikre effektiv gennemførelse.

Direktivet som ændret – der finder anvendelse indtil 19. maj 2018 – fastlægger en række betingelser for syn ved vejsiden af erhvervskøretøjer, der kører på Unionens område.

Med direktiv 2010/47/EU blev køretøjskategorier og listen over punkter i direktivets bilag I ændret pr. 1. januar 2012.

Før ændringen blev køretøjer i rapporten om syn ved vejsiden (bilag I) defineret efter klasser, f.eks. påhængsvogntog, der betød ethvert motorkøretøj, der transporterer varer med højeste tilladte totalvægt på 3,5 t (kategori N2 og N3), med tilkoblet påhængskøretøj (kategori O3 og O4). Samtidig skulle køretøjer i kategori N2 anføres under "let varebil", køretøjer i kategori N3 under "lastvogn" og køretøjer i kategori O3 og O4 under "påhængskøretøj" og "sættevogn".

Med det ændrede direktiv 2010/47/EU blev der dog indført en anden metode til at inddele køretøjer, nemlig at anvende betegnelserne for køretøjskategori i henhold til lovgivningen om typegodkendelse. Et køretøj, der kan være opført i forskellige klasser, kan følgelig fremover alene anføres i en enkelt køretøjskategori. Det trækkende køretøj og påhængskøretøjet skal desuden være anført hver for sig. Eftersom det trækkende køretøj og påhængskøretøjet kan være registreret i forskellige medlemsstater, giver en sådan inddeling mere præcise oplysninger og har også betydning for pligten til at informere registreringsmedlemsstaten, hvis der er konstateret alvorlige mangler ved et af køretøjerne.

Et syn ved vejsiden er en uanmeldt undersøgelse af et erhvervskøretøj, der kører på en medlemsstats område. Synet foretages primært på offentlige landeveje af myndighederne eller et andet organ under deres tilsyn.

Syn ved vejsiden gennemføres uden forskelsbehandling på grundlag af førerens nationalitet eller erhvervskøretøjets registrerings- eller ibrugtagningsland. De skal også gennemføres på en sådan måde, at omkostninger og forsinkelser for førere og virksomheder mindskes mest muligt.

Udvælgelsen af de erhvervskøretøjer, der skal underkastes syn, bør foretages på grundlag af en målrettet fremgangsmåde, hvor hovedvægten er lagt på at finde frem til de køretøjer, som der er størst sandsynlighed for er dårligt vedligeholdt.

Syn ved vejsiden gennemføres normalt ved en trinvis tilgang. Først en visuel inspektion af køretøjets vedligeholdelsesmæssige stand, når det holder stille, ledsaget af en kontrol af dokumenterne vedrørende køretøjets seneste syn ved vejsiden og tekniske kontrol. En mere omfattende inspektion for at finde eventuelle vedligeholdelsesmangler baseret på direktivets liste over punkter kan også gennemføres på stedet eller på et kontrolcenter i nærheden. Gennemføres der en sådan mere omfattende inspektion, skal resultatet af synet ved vejsiden dokumenteres i en rapport om syn ved vejsiden, der følger modellen i direktivet. Disse oplysninger danner grundlag for de oplysninger, som medlemsstaterne skal meddele Kommissionen.

Hvis det bliver klart, at erhvervskøretøjet udgør en alvorlig risiko for trafiksikkerheden, kan brugen af køretøjet suspenderes, indtil de afslørede farlige mangler er blevet udbedret. Udenlandske køretøjer med alvorlige mangler skal anmeldes til registreringsmedlemsstaten med henblik på passende opfølgende foranstaltninger.

3. OPLYSNINGER MEDDELT AF MEDLEMSSTATERNE

Dette er den femte rapport om, hvordan direktiv 2000/30/EF anvendes i medlemsstaterne, og den omhandler perioden 2013-2014. De oplysninger, som medlemsstaterne har indsamlet vedrørende denne periode, skulle senest være meddelt Kommissionen den 31. marts 2015.